Minister toe nie oor seksuele teistering vervolgEnoch Godongwana, minister van finansies. (Foto: Twitter) Die Nasionale Vervolgingsgesag (NVG) het Vrydag sy voorneme bekend gemaak om nie die minister van finansies, Enoch Godongwana, strafregtelike te vervolg vir bewerings van seksuele teistering teen hom nie. Dit kom nadat die klaer boonop uitdruklik gesê het dat sy nie met die saak wil voortgaan nie. ŉ Saak is verlede maand by die Skukuza-polisiestasie aanhangig gemaak nadat ŉ personeellid by ŉ hotel se masseerdiens in die Krugerwildtuin die minister daarvan beskuldig het dat hy haar seksueel geteister het. Godongwana en sy vrou het by ŉ luukse hotel in Skukuza vakansie gehou ten tyde van die beweerde voorval. Nadat Godongwana by verskeie geleenthede ondervra is oor sy weergawe van gebeure en die betrokke bewyse nagegaan is, het die direkteur van openbare vervolging in Mpumalanga, adv. Nkebe Kanyane, besluit om verdere vervolging te skrap. Monica Nyuswa, woordvoerder van die NVG, sê die klaer wil ook nie met die saak voortgaan nie “ten spyte van al die nodige ondersteuning wat aan klaers beskikbaar is in gevalle soos hierdie”. Godongwana het destyds al sy onskuld in die saak voorgehou.